





Inštrukcia  pre udelenie a udržanie kánonickej misie 
učiteľom náboženstva / náboženskej výchovy 

1.Žiadosť o udelenie kánonickej misie
Kánonickú misiu pre učiteľa náboženstva / náboženskej výchovy ( „N/NV“) žiada farár alebo farský administrátor farnosti, v ktorej  sídli škola. Žiadosť pošle na Diecézny katechetický úrad.

2. Predpoklady a požiadavky 
Učiteľa náboženstva / náboženskej výchovy má spĺňať:
a) kvalifikáciu na výkon pracovnej činnosti pedagogického zamestnanca podľa platných právnych predpisov SR 
b) kvalifikačné predpoklady podľa vyhlášky Ministerstva školstva, výskumu, vývoja a mládeže SR 
c) uznaný doklad o vzdelaní, ak štúdium bolo  absolvované v zahraničí 
Okrem toho, má:
d) byť fyzicky a psychicky spôsobilý na vykonávanie pedagogickej činnosti
e) mať pozitívny prístup k žiakom 
f) mať primerané pedagogické a katechetické zručnosti
g) zachovávať pravú katolícku náuku a učiť v súlade s náukou Katolíckej cirkvi
h) rešpektovať kánonické predpisy týkajúce sa vyučovania N/NV
i) dodržiavať schválené učebné osnovy, vzdelávacie štandardy a metodické pokyny
j) konať v súlade s požiadavkami školskej katechézy.

3. Permanentná formácia
V priebehu školského roka má učiteľ N/NV povinnosť zúčastniť sa na dvoch metodických seminároch. Ak má v danom školskom roku úväzok z vyučovania N/NV nižší ako 50% , má povinnosť zúčastniť sa aspoň na jednom metodickom seminári. Účasť na odbornom vzdelávaní organizovanom alebo uznanom DKÚ sa považuje za splnenie podmienky odbornej formácie pre daný školský rok. Učiteľ N/NV predloží DKÚ potvrdenie o absolvovaní príslušného vzdelávania.
Odporúča sa, aby učiteľ N/NV počas školského roka sa zúčastnil dvoch duchovných obnov alebo absolvoval duchovné cvičenia. 

4. Odobratie kánonickej misie
Diecézny biskup má právo podľa kánonického práva vymenúvať alebo schvaľovať učiteľov N/NV a ak sa to vyžaduje z náboženského alebo mravného dôvodu, ich odvolávať (kán. 805 CIC).
Kánonická misia môže byť odňatá v prípade, ak učiteľ N/NV prestane spĺňať podmienky na jej udelenie, závažným spôsobom porušuje učenie alebo disciplínu Cirkvi, nedodržiava schválené učebné osnovy alebo svojím konaním narúša dôveryhodnosť a poslanie školskej katechézy.
Odobratie kánonickej misie má za následok, že dotyčná osoba nemôže ďalej vyučovať N/NV.

